b'\n_START_ARTICLE_\nHenry Morton Stanley\n_START_SECTION_\nRaziskovanje Afrike\n_START_PARAGRAPH_\nPo te\xc5\xbeavnem potovanju je Livingstona, onesposobljenega zaradi bolezni, na\xc5\xa1el v pristani\xc5\xa1\xc4\x8du Ujiji na obali jezera Tanganjika, kjer ga je pozdravil z znamenitim: \xc2\xbbDr. Livingstone, I presume?\xc2\xab\xc2\xa0(Dr. Livingstone, domnevam?) V mesecih Livingstonovega okrevanja sta se mo\xc5\xbea spoprijateljila in kasneje skupaj raziskovala obmo\xc4\x8dje. Dokazala sta, da med Tanganjiko in Nilom ni povezave, kar je bil nov korak k odgovoru kje izvira Nil. Nato sta se lo\xc4\x8dila; Stanley je od\xc5\xa1el v Zanzibar po zaloge in nato nazaj v Anglijo, Livingston pa na svoje zadnje iskanje izvira Nila, na katerem je 1. maja 1873 umrl. \xc4\x8ceprav so v za\xc4\x8detku mnogi dvomili v Stanleyjevo zgodbo o sre\xc4\x8danju z Livingstonom, je s potopisom zaslovel in uspel tudi finan\xc4\x8dno. Sre\xc4\x8danje so potrdili Livingstonovi dnevniki._NEWLINE_Leta 1874 sta New York Herald in britanski Daily Telegraph financirala Stanleyjevo drugo odpravo v Afriko. Najprej je objadral jezeri Tanganjika in Viktorijino jezero ter kartiral pritoke in odtoke. Nato je odplul na najnevarnej\xc5\xa1o nalogo, iz Tanganjike navzdol po toku Lualabo v neznano, kjer je umrl Livingstone. Imel je \xc5\xa1tevil\xc4\x8dno spremstvo in razstavljive \xc4\x8dolne, ki so jih vsaki\xc4\x8d, ko so naleteli na brzice in slapove, razstavili ter prenesli do naslednjega plovnega dela reke. Napori in bolezni so zdesetkali njegovo spremstvo, vendar je na koncu po 999 dneh potovanja pri\xc5\xa1el do izliva reke v ocean ter ugotovil, da je plul po reki Kongo. Tako je bil premagan \xc5\xa1e zadnji od \xc5\xa1tirih afri\xc5\xa1kih veletokov.\n_START_SECTION_\nZadnja leta\n_START_PARAGRAPH_\nPo povratku v Evropo se je Stanley poro\xc4\x8dil z vali\xc5\xbeansko umetnico Dorothy Tennant in skupaj z njo posvojil otroka. Med letoma 1895 in 1900 je bil poslanec v britanskem parlamentu. Leta 1889 je bil povi\xc5\xa1an v viteza zaradi zaslug za britanski imperij v Afriki.'